








GRADONAČELNIK
KLASA: 402-06/26-01/24
URBROJ: 2196-1-02-26-4
Vukovar, 23. rujna 2026.

Na temelju članka 47., stavka 3., točke 7. Statuta Grada Vukovara („Službeni vjesnik“ Grada Vukovara br. 4/09, 7/11, 4/12, 7/13, 7/15, 1/18, 2/18 - pročišćeni tekst, 7/19 – Odluka Ustavnog suda Republike Hrvatske, 3/20, 3/21, 15/22 i 15/25), gradonačelnik Grada Vukovara donosi 


O D L U K U


I.
Grad Vukovar će sufinancirati cijenu mjesečne studentske karte u javnom međumjesnom autobusnom prometu za redovne studente s prebivalištem na području grada Vukovara, koji su upisani u akademsku godinu 2026./2027. na visokim učilištima na području Vukovarsko-srijemske i Osječko-baranjske županije.

II.
Za ostvarivanje prava iz točke I. ove Odluke studenti su dužni podnijeti Zahtjev za ostvarivanje prava na sufinancirani međumjesni autobusni prijevoz te dostaviti:

· presliku važeće osobne iskaznice,
· Uvjerenje o prebivalištu/Elektronički zapis o prebivalištu,
· Uvjerenje o boravištu/Elektronički zapis o boravištu,
· potvrdu o redovnom upisu u nastavnu godinu u akademskoj godini 2026./2027.,
· Izjavu studenta/ice kojom će potvrditi da nemaju osiguran smještaj u mjestu studiranja.

III.
Studentima koji ostvaruju pravo na sufinancirani međumjesni autobusni prijevoz za razdoblje od listopada 2026. do lipnja 2027. godine, nadležni odjel (u daljem tekstu: Odjel) izdat će potvrdu koju će studenti dostaviti ovlaštenom prijevozniku.

IV.
Cijenu mjesečne autobusne karte za međumjesni autobusni prijevoz redovnih studenata s prebivalištem na području grada Vukovara za akademsku godinu 2026./2027., utvrdio je ovlašteni prijevoznik Čazmatrans d.o.o. Vukovar (službena obavijest od 22. rujna 2026. godine) i to za relaciju:


VUKOVAR-OSIJEK u iznosu od 198,00 EUR
BOROVO NASELJE-OSIJEK u iznosu od 189,20 EUR
VUKOVAR-VINKOVCI u iznosu 162,80 EUR
BOROVO NASELJE-VINKOVCI u iznosu od 158,40 EUR.

Grad Vukovar sufinancirat će cijenu međumjesne mjesečne autobusne karte i to za relaciju:
VUKOVAR-OSIJEK u iznosu od 140,00 EUR
BOROVO NASELJE-OSIJEK u iznosu od 130,00 EUR
VUKOVAR-VINKOVCI u iznosu od 95,00 EUR
BOROVO NASELJE-VINKOVCI u iznosu od 90,00 EUR.

Preostali iznos mjesečne autobusne karte sufinancirat će student. 

 V.
Sredstva za ovu namjenu osigurana su u Proračunu Grada Vukovara za 2026. godinu i projekcije za 2027. i 2028. godinu.
VI.
Grad Vukovar će svoju obvezu sufinanciranja međumjesnog autobusnog prijevoza redovnih studenata izvršiti prema prijevozniku po ispostavljenom e-računu, a nakon izdavanja mjesečne karte.
Između Grada Vukovara i ovlaštenog prijevoznika za pružanje usluge iz točke I. ove Odluke, sklopit će se Ugovor o sufinanciranju cijene prijevoza za redovite studente, a kojim će se detaljnije urediti prava i obveze ugovornih stranaka.

VII.
Ova Odluka se primjenjuje od 01. listopada 2026. do 30. lipnja 2027. godine.

VIII.
Za provođenje ove Odluke zadužuju se Upravni odjel za društvene djelatnosti i Upravni odjel za financije i nabavu.

